Diari Oficial de la Generalitat Valenciana


Sumari del DOGV 6689, del 11-01-2012 (2011/13820)

RESOLUCIÓ de 2 de gener de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre l'Institut Nacional d'Estadística, l'Institut Valencià d'Estadística i la Conselleria de Sanitat de la Generalitat, per a la realització de les Estadístiques del Moviment Natural de Població i de Defuncions segons la Causa de Mort.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6689

Data del DOGV
:   11-01-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/13188


Data del document
:   02-01-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 2 de gener de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre l'Institut Nacional d'Estadística, l'Institut Valencià d'Estadística i la Conselleria de Sanitat de la Generalitat, per a la realització de les Estadístiques del Moviment Natural de Població i de Defuncions segons la Causa de Mort. [2011/13634]
L'Institut Nacional d'Estadística, l'Institut Valencià d'Estadística i la Conselleria de Sanitat de la Generalitat han subscrit, després de la tramitació prèvia reglamentària, el 28 d'octubre de 2011, el conveni de col·laboració per a la realització de les Estadístiques del Moviment Natural de Població i de Defuncions segons la Causa de Mort.
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1208/2011, i que figura com a annex d'esta resolució.
València, 2 de gener de 2012.- La directora general del Secretariat del Consell i Relacions amb les Corts: Mª Teresa Lleó Alonso.
Conveni de col·laboració entre l'Institut Nacional d'Estadística, l'Institut Valencià d'Estadística i la Conselleria de Sanitat de la Generalitat Valenciana per a la realització de les Estadístiques del Moviment Natural de Població i de Defuncions segons la Causa de Mort
Reunits
D'una banda, Jaume García Villar, president de l'Institut Nacional d'Estadística (en avant INE), en nom i representació de l'institut, en l'exercici de les competències atribuïdes per l'article 5.2 de l'Estatut de l'Institut Nacional d'Estadística, aprovat mitjançant Reial Decret 508/2001, d'11 de maig.
D'altra banda, José Mª Cerdá Collado, director de l'Institut Valencià d'Estadística (en avant IVE).
I d'altra banda, Luis Eduardo Rosado Bretón, conseller de Sanitat de la Generalitat (en avant Conselleria de Sanitat).
Els dos últims actuen en nom i representació de la Generalitat Valenciana, expressament facultats per a este acte per mitjà de l'Acord del Consell de data 9 de setembre de 2011, de conformitat amb el que s'ha disposat en l'article 17.f de la Llei 5/1983, de 30 de desembre, del Consell, i en l'article 2.2 del Decret 20/1993, de 8 de febrer, del Govern Valencià, pel qual es regula el Registre de Convenis i s'establix el règim juridicopressupostari dels convenis que subscriga la Generalitat.
Exposen
Que les Estadístiques del Moviment Natural de la Població (MNP) i de Defuncions segons la Causa de Mort són operacions del Pla Estadístic Nacional 2009-2012, aprovat mitjançant Reial Decret 1.663/2008, de 17 d'octubre, i es tracta, per tant, segons establix la Llei 12/1989, de 9 de maig, de la Funció Estadística Pública, d'estadístiques per a fins estatals, l'elaboració de les quals en tot el territori nacional és responsabilitat de l'Institut Nacional d'Estadística (INE).
Que l'Estadística del Moviment Natural de la Població. Resultats per a la Comunitat Valenciana, i les Estadístiques de Mortalitat de la Comunitat Valenciana són estadístiques d'interés de la Generalitat Valenciana tal com recull el Pla Valencià d'Estadística 2007-2010 (prorrogat), aprovat per les Corts de la Comunitat Valenciana, el 29 d'octubre de 2007, i que l'Institut Valencià d'Estadística i la Conselleria de Sanitat, respectivament, són els organismes responsables de la seua elaboració.
Que l'existència d'un interés mutu de l'Estat i de la Generalitat sobre estes estadístiques determina la conveniència de coordinar l'activitat estatal i l'activitat autonòmica respecte d'això, per tal que l'Estat gaudix de competència exclusiva sobre estadístiques per a fins estatals, segons l'article 149.1.31 de la Constitució, i l'Estatut d'Autonomia de la Comunitat Valenciana, en l'article 49.1.32, reconeix a la Generalitat competència exclusiva sobre l'estadística del seu propi interés.
Que esta confluència d'interessos en la matèria va portar a la subscripció d'un conveni de col·laboració entre l'INE i I'IVE per a la realització de les Estadístiques de MNP i de Defuncions segons la Causa de Mort, que està vigent des de 1996 (Resolució de 15 de gener de 1996, BOE núm. 39, de 14 de febrer de 1996).
Que els procediments utilitzats per a l'elaboració de les estadístiques subjectes a l'esmentat conveni, atés el desenrotllament de les noves tecnologies en este període, han variat substancialment i han deixat obsoleta una part substancial del conjunt de clàusules de l'esmentat conveni.
Per tot això, les tres institucions han considerat convenient subscriure un nou conveni de col·laboració per a la realització de les Estadístiques del Moviment Natural de la Població (defuncions, matrimonis i parts) i de Defuncions segons la Causa de Mort en l'àmbit de la Comunitat Valenciana, que substituïsca l'anterior, d'acord amb les següents
Clàusules
Primera. Objecte del conveni de col·laboració
El present conveni té per objecte formalitzar la col·laboració entre l'INE, l'IVE i la Conselleria de Sanitat per a l'elaboració de les Estadístiques del Moviment Natural de la Població (defuncions, matrimonis i parts) i l'Estadística de Defuncions segons la Causa de Mort, en els termes indicats en les clàusules següents.
Segona. Actuacions i compromisos de les parts
1. Actuacions de l'INE
L'INE, en la seua relació amb els registres civils, s'encarrega d'adoptar les mesures oportunes a fi de garantir la cobertura, qualitat i puntualitat de la informació rebuda dels registres, i de generar, a partir d'esta, fitxers mensuals de gravació per a cada un dels fenòmens demogràfics (defuncions, matrimonis i parts).
La gravació de la informació continguda en els butlletins estadístics de defuncions, matrimonis i parts es realitza en les delegacions provincials de l'INE mitjançant reconeixement òptic de caràcters (OCR). Amb esta gravació, juntament amb la gravació de caràcters dels butlletins antics que continuen rebent-se, es genera un banc d'imatges (imagINE) que conté les imatges dels butlletins CMD/BED (certificat mèdic de defunció i Boletín Estadístico de Defunción), dels BEDJ (Boletín Estadístico de Defunción con Intervención Judicial), dels BED i MNP52 (butlletins estadístics de defunció antics), dels butlletins estadístics de matrimonis, dels butlletins eclesiàstics de matrimonis i dels butlletins estadístics de parts i també una base de dades amb la informació alfanumèrica corresponent.
Les delegacions provincials de l'INE porten a cap una primera depuració de la informació gravada. Posteriorment, en els serveis centrals de l'INE es contrasten els fitxers obtinguts d'esta gravació amb els fitxers d'inscripció de defuncions, matrimonis i parts procedents dels registres civils que estiguen informatitzats i que proporciona la Direcció General de Registres i del Notariat del Ministeri de Justícia a l'INE, amb vista a validar, a més de l'exhaustivitat en els butlletins rebuts, les variables registrals contingudes en els butlletins estadístics de defuncions, matrimonis i parts.
Els fitxers de gravació de cada un dels fenòmens demogràfics, una vegada validats, passen a formar part d'una base central de dades:
- Base de dades central de defuncions que conté els fitxers de gravació amb la informació relativa als certificats mèdics de defunció/butlletins estadístics de defunció (CMD/BED), incloent-hi els camps corresponents als literals de les causes de mort sense validar, els butlletins estadístics de defunció amb intervenció judicial (BEDJ), els butlletins estadístics de defunció antics (BED i model MNP52) que es pogueren rebre durant un període transitori.
- Base de dades central de matrimonis que conté els fitxers de gravació amb la informació relativa als butlletins estadístics i eclesiàstics de matrimonis.
- Base de dades central de parts que conté els fitxers de gravació amb la informació relativa als butlletins estadístics de parts.
Els dissenys de registre dels fitxers de gravació corresponents a cada una de les estadístiques s'inclouen en l'annex del conveni.
Estos dissenys no podran modificar-se sense acord de les parts i es programaran amb suficient temps perquè estes adapten els seus sistemes de treball.
2. Compromisos de l'INE respecte a l'IVE i la Conselleria de Sanitat
L'INE posarà a la disposició de l'IVE l'accés a les anteriors bases de dades centralitzades per mitjà d'una aplicació web segura perquè puga complir els compromisos d'este conveni, segons el que s'ha establit en el punt 3 d'esta clàusula segona. Esta aplicació permetrà, en primer lloc, l'accés a les anteriors bases de dades centralitzades o a la descàrrega, si és el cas, dels fitxers d'intercanvi per lots de registres sobre els quals realitzar les corresponents tasques abans de tornar-les a incorporar definitivament a estes bases de dades, utilitzant la mateixa aplicació. Este procediment permetrà la compatibilitat amb altres sistemes de treball usats pels organismes de la comunitat autònoma.
Els fitxers de gravació corresponents als fenòmens inscrits en els registres civils al llarg del mes m i enviats per estos a les delegacions provincials de l'INE estaran classificats per lots de recepció mensuals. Estos lots estaran disponibles abans del final del mes m+2 i l'IVE podrà accedir mensualment als registres relatius a fenòmens ocorrreguts dins de l'àmbit territorial de la Comunitat Valenciana. També es facilitarà accés mensual als successos ocorreguts fora d'esta, corresponents als residents de la Comunitat Valenciana, mitjançant la descàrrega d'un fitxer, però només a efectes de consulta. Entre els esmentats successos s'inclouran, juntament amb les defuncions de residents i matrimonis, on qualsevol dels cònjuges siga prèviament resident, els naixements de fills de residents i els matrimonis la residència matrimonial dels quals siga la Comunitat Valenciana.
En segon lloc, l'aplicació permetrà a l'INE facilitar a l'IVE l'accés a les imatges del banc d'imatges de l'INE (imagINE) dels butlletins relatius a fenòmens ocorreguts dins de l'àmbit territorial de la Comunitat Valenciana amb la mateixa periodicitat i els mateixos terminis mencionats anteriorment. Mentre no siga possible la descàrrega massiva de les imatges corresponents a cada lot de treball, l'INE facilitarà a l'IVE les esmentades imatges encriptades i la base de dades necessària per a la seua lectura en qualsevol altre suport amb la mateixa periodicitat i els mateixos terminis.
Perquè la Conselleria de Sanitat puga portar a cap les actuacions de la clàusula 3 que li corresponen, assenyalades en el punt 3 d'esta clàusula, l'INE facilitarà accés a les mateixes dades i en les mateixes condicions que a l'IVE, encara que restringides a les defuncions i als parts de nascuts morts i de nascuts vius que viuen menys de 24 hores.
Durant el període de validesa de la clàusula transitòria del present conveni els butlletins de defuncions, parts i matrimonis continuarà enviant-los l'INE a l'IVE. A la Conselleria de Sanitat se li enviaran els butlletins de defunció i els de part de nascuts morts i de nascuts vius que viuen menys de 24 hores.
Finalment, l'INE facilitarà, a través de la mencionada aplicació, la visualització simultània de dades alfanumèriques de la base de dades central de defuncions i de les imatges del butlletí de defunció corresponent per a ajudar i, si és el cas, portar a cap les tasques a desenrotllar per l'IVE i la Conselleria de Sanitat que consten en el següent punt d'esta clàusula.
3. Actuacions i compromisos de l'IVE i de la Conselleria de Sanitat
a) Pel que fa al Boletín Estadístico de Defunción
Fins que les parts consideren que es donen les condicions per a efectuar el canvi dels circuits utilitzats (clàusula transitòria) i estiga disponible el nou sistema de codificació automàtica, la Conselleria de Sanitat seleccionarà i codificarà la causa bàsica de mort dels CMD/BED, dels BEDJ i dels BED antics que es reben. Així mateix, l'esmentada conselleria gravarà el codi de la causa bàsica de mort en els fitxers d'intercanvi que s'establiran en la base de dades central de defuncions o directament en els registres de defuncions de la base de dades.
Quan estiga disponible i validat el nou sistema de codificació automàtica, la Conselleria de Sanitat procedirà d'acord amb el que s'ha establit en la clàusula tercera.
En el cas que l'IVE o la Conselleria de Sanitat detecten alguna inconsistència entre les variables demogràfiques (registrals o no registrals dels registres civils no informatitzats, no registrals dels registres civils informatitzats i registrals en els casos en què es constate fefaentment que l'esmentada informació és errònia) i la causa de mort seleccionada, podran rectificar la informació en el fitxer d'intercanvi o directament en els registres de defuncions de la base de dades, i es documentarà en cada cas l'origen de la informació recuperada o modificada i la motivació. També podran realitzar la detecció d'informació duplicada.
b) Pel que fa al Boletín Estadístico de Partos
La Conselleria de Sanitat seleccionarà i codificarà la causa bàsica de mort dels butlletins estadístics de parts i carregarà este codi en la base de dades centrals de parts, directament en els registres de parts de la base de dades o, si és el cas, a través dels fitxers d'intercanvi que gestionarà l'IVE per al conjunt dels butlletins estadístics de parts.
La Conselleria de Sanitat adoptarà les mesures necessàries per a recuperar en els centres sanitaris la informació relativa als nascuts morts amb més de 180 dies de gestació (morts fetals tardanes) i als nascuts vius que viuen menys de 24 hores i que no figuren en el lligall d'avortaments del registre civil corresponent.
La informació completa o parcial que recupere la Conselleria de Sanitat la carregarà en la base de dades centrals de parts mitjançant el mateix sistema.
c) Respecte de tots els butlletins estadístics provinents dels registres civils
Si el registre civil no està informatitzat (o l'INE no ha rebut el fitxer corresponent de la Direcció General de Registres i del Notariat), l'IVE o la Conselleria de Sanitat podran recuperar informació completa d'inscripcions de defuncions, matrimonis o parts que no hi ha en els fitxers de l'INE, així com modificar la informació errònia o amb falta de resposta de les distintes variables, i es documentarà en cada cas l'origen de la informació recuperada o modificada i la motivació. També podran realitzar la detecció d'informació duplicada.
Si el Registre Civil està informatitzat, l'IVE o la Conselleria de Sanitat únicament podran modificar la informació errònia o esmenar la falta de resposta de les variables no registrals, entenent-se que la informació gravada pel registre civil es correspon exactament amb la que apareix en els llibres de registre, excepte en els casos en què es constate fefaentment que l'esmentada informació és errònia, i es documentarà en cada cas l'origen de la informació recuperada o modificada i la motivació. També podran realitzar la detecció d'informació duplicada.
d) Actualització de la informació en les bases de dades centrals de l'INE
Per a poder realitzar les tasques d'actualització es podrà utilitzar l'aplicació subministrada per l'INE o bé usar eines pròpies. En este últim cas, i atés que l'aplicació subministrada per l'INE permetrà la càrrega i descàrrega de la informació per mitjà de fitxers d'intercanvi, totes les actualitzacions es podran fer fora del sistema durant la vigència del conveni. La descàrrega de fitxers tancats podrà realitzar-se fins als 24 mesos després d'haver-se incorporat a la base central de l'INE.
El termini per a realitzar els treballs serà de tres mesos, comptats a partir del moment en què els fitxers mensuals de defuncions, matrimonis i parts es troben disponibles en la base de dades centrals de defuncions, matrimonis i parts, respectivament, i es dispose de les imatges o, si no n'hi ha, dels butlletins en paper.
En el cas que es detecten duplicats, recuperació d'informació completa o modificació de dades després de finalitzar el termini de tres mesos assenyalats en el paràgraf anterior i, havent carregat el fitxer amb actualitzacions en l'aplicació, es podran fer les modificacions directament en la base de dades centrals de l'INE.
4. Actuacions comunes
L'INE conjuntament amb l'IVE i la Conselleria de Sanitat consensuaran i portaran a cap els controls d'exhaustivitat, depuració i validació de tots els butlletins procedents dels registres civils amb la finalitat d'obtenir la totalitat dels esdeveniments de parts, defuncions i matrimonis inscrits a la Comunitat Valenciana, i garantint-ne la millor qualitat possible.
Tercera. Implantació d'un sistema automatitzat per a la selecció i codificació de la causa bàsica de mort
L'INE implantarà un sistema de codificació automàtica, basat en l'ús de l'eina IRIS, promoguda per Eurostat. Una vegada que estiga operatiu, l'INE el posarà a la disposició de l'IVE i de la Conselleria de Sanitat.
Així mateix, l'INE coordinarà el manteniment de regles de normalització i diccionaris i els actualitzarà periòdicament.
La Conselleria de Sanitat preveu l'ús de diccionaris i regles de normalització pròpies que permeten el tractament de butlletins escrits tant en castellà com en valencià. En este cas, s'establiran de mutu acord les mesures de control de qualitat per a garantir l'homogeneïtat amb els resultats obtinguts per l'INE en la codificació automàtica.
Una vegada implantada la nova codificació automàtica, la Conselleria de Sanitat incorporarà en els fitxers d'intercanvi o directament en els registres de defuncions de la base de dades els literals de les causes amb els codis corresponents i el codi de la causa bàsica de mort seleccionada; i podrà per a això utilitzar l'aplicació proporcionada per l'INE o la seua pròpia. Igualment, la Conselleria de Sanitat gravarà els literals de la causa de mort procedents de BED de format anterior al model de 2009.
A partir de la consolidació del sistema de codificació automàtica, el termini per a la codificació del fitxer mensual de la comunitat autònoma serà de dos mesos, a comptar a partir del dia en què es trobe disponible el fitxer en la base de dades central de defuncions.
Quarta. Metodologia de generació de fitxers definitius
A fi de guardar la necessària homogeneïtat de la informació estadística a escala nacional, l'INE establirà, de comú acord entre les parts, els criteris mínims de detecció i tractament de les inconsistències, criteris mínims de tractament de la informació incompleta dels fitxers de defuncions, matrimonis i parts, i les normes de codificació i gravació de la causa de mort en els fitxers de defuncions, que podrà abordar la Conselleria de Sanitat. Així mateix, l'INE establirà l'entrada en vigor de les revisions de la Classificació Internacional de Malalties de l'Organització Mundial de la Salut i de les actualitzacions del sistema IRIS.
Una vegada generats els fitxers definitius per a tot el territori nacional per part de l'INE, es facilitaran a l'IVE els fitxers dels fenòmens demogràfics inscrits a la Comunitat Valenciana a través de les bases de dades centrals, així com dels residents a la Comunitat Valenciana que s'hagen produït en les altres comunitats autònomes, que es facilitaran a través de l'aplicació. El fitxer es formarà amb els esdeveniments ocorreguts en cada any rebuts durant eixe any i els mesos de recepció 02 i 03 de l'any següent, d'acord amb el calendari de treball per lots de recepció utilitzat actualment. Els fitxers definitius anuals generats per l'INE estaran disponibles com a màxim tres mesos després de tancat el procés mencionat en la clàusula segona, apartat tercer, per a totes les comunitats autònomes.
En qualsevol cas, l'INE posarà els fitxers definitius anuals a la disposició de l'IVE amb una antelació mínima d'un mes respecte de la data de publicació per part de l'INE dels resultats definitius. Fins que es produïsca eixa publicació, la informació es considera confidencial i no podrà, per tant, difondre's, tal com s'indica en la clàusula sisena.
L'INE facilitarà a la Conselleria de Sanitat els fitxers definitius de defuncions i parts en les mateixes condicions que a l'IVE, encara que restringits a les defuncions i als parts de nascuts morts i de nascuts vius que viuen menys de 24 hores.
Els dissenys de registre dels fitxers definitius corresponents a cada una de les estadístiques apareixen en l'annex del conveni.
Cinquena. Mesures per a millorar la certificació de la causa de mort
La Conselleria de Sanitat adoptarà les mesures oportunes en relació amb els professionals i centres sanitaris del seu àmbit territorial de competència, amb la finalitat que les causes de mort que apareixen en els certificats mèdics de defunció/butlletins estadístics de defunció (CMD/BED) i en els BEDJ estiguen ben especificades.
Sisena. Difusió de resultats
Amb independència dels avanços de resultats que es pogueren difondre per part d'estos organismes, qualsevol publicació de resultats definitius tant per part de l'INE com de l'IVE i/o de la Conselleria de Sanitat es realitzarà a partir de les dades contingudes en els fitxers definitius mencionats en la clàusula quarta.
A fi de permetre la publicació simultània de resultats, l'INE anunciarà a l'IVE, amb un mes d'antelació, la data i l'hora de publicació de resultats definitius tant de l'estadística del Moviment Natural de la Població (MNP) com de Defuncions segons la Causa de Mort. Prèviament a eixes dates, les dades estaran embargades i cap de les parts podrà realitzar cap publicació amb resultats definitius.
En totes les publicacions editades per qualsevol d'estes institucions es farà constar la col·laboració de l'Institut Nacional d'Estadística. Igualment, en les publicacions de resultats que realitze l'Institut Nacional d'Estadística es farà constar la col·laboració de l'Institut Valencià d'Estadística i de la Conselleria de Sanitat.
Setena. Secret estadístic
L'INE, l'IVE i la Conselleria de Sanitat es responsabilitzaran que la informació intercanviada s'utilitze de manera que la protecció de les dades individuals quede totalment garantida; tot el personal que participe en l'operació estarà obligat a preservar el secret estadístic i les altres restriccions que es deriven de l'aplicació de la Llei 12/1989, de 9 de maig, de la Funció Estadística Pública, i la Llei 5/1990, de 7 de juny, d'Estadística de la Comunitat Valenciana.
Huitena. Finançament
El present conveni no generarà ni donarà lloc a contraprestacions econòmiques entre les parts.
Novena. Comissió Tècnica de Seguiment
Es crea una comissió tècnica per al seguiment d'este conveni que estarà integrada per:
a) Representants de l'INE
- Subdirector general d'Estadístiques de Població
- Subdirectora general d'Estadístiques Socials Sectorials
b) Representants de l'Institut Valencià d'Estadística
- Subdirector general de l'IVE
- Cap del Servei d'Estadístiques Demogràfiques i Socials
c) Representants de la Conselleria de Sanitat
- Subdirector General d'Epidemiologia i Vigilància de la Salut
- Cap del Servei d'Estudis Epidemiològics i Estadístiques Sanitàries
Qualsevol discrepància o controvèrsia que se suscite en la interpretació o l'execució del present conveni serà sotmesa a la Comissió Tècnica de Seguiment.
Desena. Jurisdicció
El present conveni de col·laboració té naturalesa administrativa i queda exclòs de l'aplicació de la Llei de Contractes del Sector Públic en virtut de l'article 4.1.c. Així mateix, es regula pels articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
D'altra banda, segons el que disposa l'article 8.3 de la Llei 30/1992, esmentada, les qüestions litigioses que es pogueren suscitar-ne durant la vigència i que no pogueren ser resoltes per la Comissió Tècnica de Seguiment seran sotmeses a la jurisdicció contenciosa administrativa, de conformitat amb la seua llei reguladora 29/1998, de 13 de juliol.
Onzena. Vigència
El present conveni entrarà en vigor en el moment de la subscripció i mantindrà la vigència fins al 31 de desembre de 2011, i es podrà prorrogar tàcitament per anys naturals, sempre que no hi haja denúncia expressa d'alguna de les parts o acord de resolució de les institucions.
En el cas de denúncia del conveni, que haurà de ser comunicada amb tres mesos d'antelació, la rescissió haurà de fer-se a partir de l'inici d'un any natural i caldrà mantenir fins a l'acabament del procés en curs els compromisos adquirits.
Clàusula transitòria
S'utilitzaran inicialment els dos circuits de col·laboració entre l'INE, l'IVE i la Conselleria de Sanitat, el del conveni esmentat en la part expositiva segons Resolució de 15 de gener de 1996 de l'INE i l'adoptat en este conveni, i de comú acord, s'utilitzarà exclusivament el nou model quan l'avaluació del funcionament siga satisfactòria segons el criteri de les parts, en un termini no superior a un any a partir de la firma del present conveni, i d'un any des de la posada en marxa del nou sistema de codificació automàtica en aquelles clàusules que els afecta.
Clàusula derogatòria
Quan entre en vigor el present conveni quedarà derogat l'anterior conveni publicat per Resolució de 15 de gener de 1996, publicada el 14 de febrer de 1996, en el BOE número 39 de 1996.
Madrid, 28 d'octubre de 2011
El president de l'Institut Nacional d'Estadística: Jaume García Villar.
El director de l'Institut Valencià d'Estadística: José Mª Cerdá Collado.
El conseller de Sanitat: Luis Eduardo Rosado Bretón.
ANNEX
Dissenys de registre
1) Dissenys de registre dels fitxers de gravació de les estadístiques de parts, matrimonis i defuncions
2) Dissenys de registre dels fitxers definitius de les estadístiques de parts, matrimonis i defuncions. S'adjunta el disseny de defuncions que està en vigor actualment. Este disseny es modificarà per a incloure les noves variables que es recullen en el nou certificat mèdic de defunció/Boletín Estadístico de Defunción, però no se n'eliminarà cap variable de les actuals.